Ғали Орманов — Қазақстан Энциклопедиясы
"Ғали Орманов — Қазақстан Энциклопедиясы"|"https://kk.php?title=Арнайы:Ұзын_беттер&limit=5000&offset=5000"
TITLE: Ғали Орманов — Қазақстан Энциклопедиясы
URL: https://kk.php?title=Арнайы:Ұзын_беттер&limit=5000&offset=5000
META: "Ғали Орманов — Қазақстан Энциклопедиясы"|"https://kk.php?title=Арнайы:Ұзын_беттер&limit=5000&offset=5000"
TOTAL WORDS: 237
TEXT: Қазақстан Энциклопедиясы Орманов Ғали – ақын. Қазақ педогогикалық ин cтитутын бітірген. Іле ауданы оқу бөлімінің меңгерушісі, “Социалистік Қазақстан” газетінде әдеби қызметкер, бөлім меңгерушісі, Жамбыл ақынның әдеби хатшысы, “Майдан”альманағының редакторы, “Әдебиет және искусство” журналының жауапты редакторы, Қазақ мемлекеттік көркем әдебиет баспасының бас редакторы, Қазақстан Жазушылар одағының хатшысы, секция меңгерушісі қызметтерін атқарған. Тұңғыш өлеңдер жинағы “Шеңбер” деген атпен 1934 ж. жарық көрді. “Шәуілдір”, “Алынған қамал” поэмалары, “Абысын сыры” жыр кітабы, “Көтерме” атты прозалық жинағы жарыққа шықты. Ормановтың туындылары адамдардың қаһармандық ерлігін, табиғаттың дүлей күшіне қарсы шыққан күресін бейнелеуге арналған. “Халық – қаһарман”, “Емен” атты жыр кітаптарында соғыстың ауыртпалығын, жауынгерлердің Отанға деген сүйіспеншілігі жолындағы ерліктерін, тылдағы тынымсыз еңбекті сөз етті. Ақын поэзиясы айшықты тілінің ажарымен, оның асыл қазыналарын қолданудағы шеберлігімен ерекшеленеді. “Өмір дастаны”, “Бөбек жүрегі”, “Сәт сапарда”, “Ой қанаты”, “От өзен”, “Жер қазығы”, “Жыр қанаты”, “Жылдар жыры”, т. өлең жинақтарында әлеуметтік оқиғаны суреттеуде ақындық шеберлік танытты. Ол қырғыз эпосы “Манастың” 1-кітабын, А. Пушкиннің, М. Лермонтовтың, Ян Райнистің, Ф. Мақтымқұлының, А. Тоқомбаевтың бірқатар поэмаларын, Л. Толстойдың “Анна Каренина” романын, Н. Гогольдің “Нева проспектісі” повесін, А. Чеховтың әңгімелерін, М. Бубенцовтың “Ақ қайың” романын, М. Тұрсын-Заденің “Үндістан балладалары” өлең кітабын қазақ тіліне аударды. Ормановтың көптеген туындылары шетел тілдеріне тәржімаланған. Еңбек Қызыл Ту, Қызыл Жұлдыз, Ленин ордендерімен, бірнеше медальдармен марапатталған. «Қазақстан»: Ұлттық энцклопедия / Бас редактор Ә. Нысанбаев – Алматы «Қазақ энциклопедиясы» Бас редакциясы, 1998 ISBN 5-89800-123-9, VII том Қазақ әдебиеті. Энциклопедиялық анықтамалық. ISBN 9965-26-096-6 } }}} | Бұл үлгі мақалаларды автоматты түрде қосады
